It-Tielet Pitazz – Paragrafi 1101-1110 23 ta' April 1937. Illum jiena bdejt irtir ta' tlett ijiem. Filgħaxija smajt dan il-kliem ġewwa ruħi: Binti, kun af li Jiena ser inkellmek b'mod speċjali permezz ta' dan is-saċerdot sabiex inti ma ċċedix għad-dubji dwar ix-xewqat Tiegħi. Diġa' waqt l-ewwel meditazzjoni ruħi ġiet milquta minn dan il-kliem tas-saċerdot: Jiena m'għandix neħodha kontra r-rieda ta' Alla u l-pjanijiet ta' Alla, ikunu x'ikunu; u malli jiena nkun konvinta miċ-ċertezza u l-awtentiċita' tar-rieda ta' Alla għandi d-dmir li nwettaqha. Tkun xi tkun ir-rieda ta' Alla, ladarba sirt naf x'inhi, għandi nwettaqha u ħadd ma jista' jħollni minnha. Din hi biss ġabra qasira ħafna, imma l-meditazzjoni sħiħa ġiet imnaqqxa f'ruħi, u m'għandi l-ebda dubju dwar xejn. Jiena naf Alla x'irid mingħandi, u x'għandi nagħmel. Ikun hemm f'ħajti, żminijiet u waqtiet ta' dawl spiritwali; jiġifieri, dawl divin, meta r-ruħ tirċievi tagħlim ġewwa fiha dwar affarijiet li ma tkunx qrathom fl-ebda ktieb u li l-ebda persuna ma tkun għallmithomlha. Ikun hemm żminijiet ta' għarfien kbir interjuri li Alla stess jagħti lir-ruħ. Dawn huma misteri kbar ... jiena spiss nirċievi dawl u għarfien dwar il-ħajja interjuri ta' Alla u tad-diżposizzjoni intima ta' Alla, u din il-ħaġa timlieni b'fiduċja li ma tistax titfisser bil-kliem u b'hena li ma nistax inżommu ġewwa fija; nixtieq ninħall fih kompletament. + L-essenza tal-imħabba hi s-sagifiċċju u t-tbatija. Il-verita hi mlibbsa kuruna tax-xewk. It-talb jinvolvi l-intellett, ir-rieda u l-emozzjonijiet. Illum kien hemm tagħlim sabiħ (minn Patri Plaza) fuq it-tjubija u l-ħniena ta' Alla. Waqt din il-konferenza ruħi kellha esperjenza tal-fjammi tal-imħabba ta' Alla, u jiena fhimt li l-kelma ta' Alla hi kelma ħajja. L-eżami partikulari tiegħi għadu l-istess wieħed; jiġifieri, għaqda ma' Kristu ħanin, u s-skiet. Il-fjura li jiena se npoġġi f'riġlejn l-Omm ta' Alla f'Mejju se tkun li nżomm silenzju. + Il-virtu' mingħajr prudenza mhix virtu'. Għandna nitolbu ta' spiss lill-Ispirtu Qaddis għal din il-grazzja tal-prudenza. Il-prudenza tikkonsisti fl-għaqal, riflessjoni bil-ħsieb u riżoluzzjoni kuraġġuża. Id-deċiżjoni aħħarija dejjem trid tkun f'idejna. Irridu niddeċiedu; aħna nistgħu u għandna nfittxu li nieħdu parir u li jkollna d-dawl ... Illum waqt il-meditazzjoni, Alla tani dawl interjuri u stajt nifhem x'inhi l-qdusija u f'hiex tikkonsisti, għalkemm dawn l-affarijiet smajthom ħafna drabi f'konferenzi, ir-ruħ tkun tista' tifhimhom mod ieħor meta ssir tafhom permezz tad-dawl ta' Alla li jdawwalha. La grazzji, lanqas rivelazzjonijiet, la estasi lanqas id-doni mogħtija lir-ruħ ma jagħmluha perfetta, imma pjuttost l-għaqda intima tar-ruħ ma' Alla. Dawn id-doni huma biss ornamenti tar-ruħ, imma mhumiex la l-essenza tagħha lanqas il-perfezzjoni tagħha. Il-qdusija u l-perfezzjoni tiegħi huma mibnija fuq l-għaqda intima tar-rieda tiegħi mar-rieda ta' Alla. Alla qatt ma jisforza r-rieda ħielsa tagħna. Jiddependi minna jekk irridux nirċievu l-grazzja ta' Alla jew le. Jiddependi minna jekk aħna nikkoperawx magħha jew naħluha. Fl-aħħar konferenza ta' filgħaxija, li kienet tħejjija għat-tiġdid tal-voti, is-saċerdot kien qed jitkellem fuq il-hena li joħroġ mit-tliet voti, u fuq il-premju li jiġi meta dawn jiġu osservati bil-fedelta'. F'daqqa waħda, ruħi ġiet mitfugħa f'dalma kbira interjuri. Ruħi mtliet bl-imrar minflok bil-ferħ, u qalbi ġiet minfuda b'uġigħ qawwi. Tant ħassejtni miżerabbli u minix denja ta' din il-grazzja u kif kont konxja tal-miżerja tiegħi u tan-nuqqas ta' mertu tiegħi ma kontx nażżarda biss nersaq lejn saqajn l-iżgħar postulanta biex inbushom. Rajt il-postulanti, fl-ispirtu, sbieħ u jogħġbu lill-Mulej; u jien, abbiss ta' miżerja. Wara l-konferenza, intfajt f'riġlejn Alla moħbi, fost dmugħ u wġigħ. Intfajt fil-baħar tal-ħniena infinita ta' Alla, u hemmhekk biss stajt ikolli esperjenza ta' serħan u nħoss l-ħniena Tiegħu ta' setgħa bla tarf li kienet qiegħda madwari. + 30. Dan hu l-jum tat-tiġdid tal-voti. Fil-pront malli qomt, il-preżenza ta' Alla daret madwari, ħassejtni li jiena kont it-tifla ta' Alla. Imħabba divina ġiet imferra' ġewwa ruħi, u Alla wrieni kif kollox kien jiddependi mir-rieda Tiegħu. Huwa qalli il-kliem: Irrid nagħti maħfra sħiħa lill-erwieħ li jqerru u jitqarbnu fil-Festa tal-Ħniena Tiegħi. Imbagħad qalli, Binti, tibża' minn xejn. Jiena dejjem miegħek, ukoll jekk inti taħseb li minix. L-umilta' tiegħek tiġbidni 'l isfel mit-tron għoli Tiegħi, u Jiena ningħaqad mill-qrib miegħek. 29 (ta' April 1937). Il-Mulej għarrafni dwar id-diskussjonijiet li kienu għaddejjin fil-Vatikan dwar din il-Festa. Id-dinjatarju Pacelli ħadem ħafna fuq din il-ħaġa.
Djarju ta' Swor Fawstina – It-3 Pitazz (par.1101-1110)